  Виталий Пронин Вуоно арня вискын Брангуртысь песянайёс шонтозы Владивостоке. Отын ортчоз АТЭС (Азиатско-Тихоокеанское экономическое сотрудничество) огазеяськонэ пырись кунъёслэн азьветлӥсьёссылэн саммитсы.Та кенеш люкаськылэ  арлы быдэ, но нырысьсэ - Россиын. АТЭС-э пыре 21 кун. Пӧлазы - США, Китай, Корея, Австралия...Саммитэ удмурт кенакъёсмес ӧтиз Президент Владимир Путин. Брангуртысь песянайёслэн коллективзы, тямыс адями, сюрес вылэ потоз 6-тӥ сентябре. Али песянайёс куаш гинэ картошка копало. Но со дыре ик дорысьтызы кунооссы уг бырыло. Али гинэ кошкиллям ай НТВ телекомпаниысь журналистъёс. Соос Галина Конева дорын кык нунал улӥллям. Сьӧразы ик Джон нимо англичанин. Тазэ удмурт песянайёс яратыса Иви гинэ шуиллям. Ивилы Галина Николаевна тужгес синмаськем: киыз, пе, мынэ, котьма ужез аслаз лэсьтэмез потэ, карнанэн ву но вае, коргидысь курегпуз но бича, пу но пильылэ...- Быдэс коркаез берыктыса кельтӥзы кадь, - шуэ Галина Конева, - милемыз перепеч лэсьтытӥзы, рецептсэ гожъязы, асьсэос но пӧраны выризы, ваньзэ-ваньзэ снимать каризы.Ма, куасме гинэ но пыдам кутчаны косо. Шуисько, мон шузи-а мар-а гужем куазен удмурт дэремен куас кутчаны? Уг оско, лэся, куасэн бызьылыны быгатӥсько шуыса. Соку, пе, ботинказэ куас борды чукатэ ай, собере берен поттэ. Мон кӧня ке пол юнматӥ но, поттӥ но. Шуисько: мынам куасэн бызьылонъя нырысетӥ разрядэ вань, вот тол вуиз ке, кутчало но ширто ай!Кунооссэ келяз гинэ, Галина Николаевна бакчаысьтыз картошказэ копан борды басьтӥськиз. Быдтӥськом ини, пе, саммитэ кошкон азелы одно ик йылпумъялом. Жаль, туннэ тани зор люкетӥз, кисьтэ но кисьтэ...Елена Панфилова. Теги: Брангуртысьпесянайёс  